Ugwetshwe udilika jele ngelokudlwengula | News24Ugwetshwe udilika jele ngelokudlwengulaINKANTOLO yesifunda yaseMgungundlovu ithole uSphamandla Sphesihle Ndlela, oneminyaka engu-23, enecala yamgweba udilika jele ngelokudlwengula kanye neminyaka emihlanu ngaphezulu ngelokugqekeza.Inkantolo imugwebe ngomhlaka 19 ku-Okthoba ngemuva kokwethulwa kobufakazi ngokudlwengulwa kowesifazane oneminyaka engu-24 e-Imbali Unit13.Okhulumela amaphoyisa esifundazweni, u-Colonel Thembeka Mbhele uthe isigameko sokudlwengulwa kwesisulu senzeka ngonyaka ofile mhlaziyi 17 ku-Okthoba.“Phakathi kwamabili ngelanga lesigameko isisulu besilele esitolo endaweni yase-Imbali Unit 13, e-Plessislaer, ngenkathi umsolwa egqekeza engena ngaphakathi kwesitolo. Obekwe icala ubesedlwengula isisulu kanti umnikazi wesitolo naye obekhona ngaphakathi kwesitolo kodwa kwelinye igumbi waphuthuma wayobikela amalungu omphakathi ngalesi sigameko,” kusho u-Colonel Mbhele.Uqhube wathi amalungu omphakathi abamba uNdlela abesebikela amaphoyisa.“Kuvulwe icala lokudlwengula nelokugqekeza emaphoyiseni ase-Plessislaer kanti icala lokudlwengula lidluliselwe kwithimba le-Plessislaer Family Violence, Child Protection and Sexual Offences. Lelithimba likwaze ukuqoqa ubufakazi obanele ukuqikelela ukuthi lo obekwe icala uyagwetshwa,” kusho u-Colonel Mbhele.Ibamba likaKhomishana wamaphoyisa KwaZulu-Natal, u-Major General Bheki Langa usamukelile lesisigwebo.“Abadlwenguli abakufanele ukuba yingxenye yomphakathi ngoba bahlasela ngodlame abantu besifazane kanye nezingane bephinde bebasongele ngokubabulala uma bengabikela abantu ngokwehlakalile. Lesi sigwebo sizoba isixwayiso kulabo abahlose ukudlwengula abantu besifazane kanye nezingane,” kusho u-Major General Langa.
